ประกาศคณะกรรมการกํากับตลาดทุนที่ ทจ. 39/2552เรื่อง หลักเกณฑ์ เงื่อนไข และวิธีการในการส่งมอบ หลักทรัพย์ให้แก่ผู้ซื้อหลักทรัพย์\_\_\_\_\_\_\_\_\_\_\_\_\_\_\_\_\_\_\_\_\_\_\_อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 88 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคลซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ทําหน้าที่คณะกรรมการกํากับตลาดทุนตามมาตรา 60 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 ออกข้อกําหนดไว้ดังต่อไปนี้ข้อ ๑ ให้บริษัทหรือเจ้าของหลักทรัพย์ส่งมอบหลักทรัพย์ให้แก่ผู้ซื้อหลักทรัพย์ตามวิธีการและระยะเวลาที่ระบุไว้ในหนังสือชี้ชวน แต่ทั้งนี้ต้องไม่เกินระยะเวลาดังต่อไปนี้(1) หากผู้ซื้อแสดงเจตนาให้ผู้ขายส่งมอบหลักทรัพย์ดังกล่าวโดยการฝากไว้กับศูนย์รับฝากหลักทรัพย์ซึ่งประกอบกิจการโดยชอบภายใต้พระราชบัญญัติหลักทรัพย์และตลาดหลักทรัพย์ พ.ศ. 2535 เพื่อประโยชน์ของผู้ซื้อ ให้บริษัทหรือเจ้าของหลักทรัพย์ส่งมอบหลักทรัพย์ให้แก่ผู้ซื้อตามวิธีการที่กําหนดในคําสั่งดังกล่าวภายในเจ็ดวันทําการนับแต่วันปิดการเสนอขายหลักทรัพย์นั้น(2) หากผู้ซื้อแสดงเจตนาจะขอรับใบหลักทรัพย์ ให้บริษัทหรือเจ้าของหลักทรัพย์ส่งมอบหลักทรัพย์ให้แก่ผู้ซื้อภายในสิบห้าวันทําการนับแต่วันปิดการเสนอขายหลักทรัพย์นั้นเพื่อประโยชน์ตามวรรคหนึ่ง คําว่า "ปิดการเสนอขาย" ให้หมายความรวมถึง(1) วันสุดท้ายของการใช้สิทธิของผู้ถือหลักทรัพย์หนึ่งในการซื้อหรือแปลงสภาพเป็นหลักทรัพย์อื่น หรือ(2) วันที่ครบกําหนดชําระหนี้ตามหลักทรัพย์หนึ่งซึ่งมีวัตถุแห่งหนี้เป็นการส่งมอบหลักทรัพย์อื่น โดยข้อผูกพันให้ชําระหนี้ด้วยการส่งมอบหลักทรัพย์อื่นได้กําหนดไว้เป็นการล่วงหน้าในหลักทรัพย์ที่เป็นมูลแห่งหนี้นั้น หรือข้อผูกพันให้ชําระหนี้ด้วยการส่งมอบหลักทรัพย์อื่นเกิดจากการใช้สิทธิของผู้ออกหลักทรัพย์ภายใต้ข้อตกลงที่ระบุไว้ในหลักทรัพย์ที่เป็นมูลแห่งหนี้นั้น แล้วแต่กรณีข้อ ๒ ในกรณีที่การส่งมอบหลักทรัพย์ตามวิธีการที่กําหนดไว้ในหนังสือชี้ชวนไม่เป็นผลโดยมิได้เกิดขึ้นจากความผิดหรือความบกพร่องของบริษัทหรือเจ้าของหลักทรัพย์หากวิธีการส่งมอบนั้นยังมิใช่การส่งมอบหลักทรัพย์โดยทางไปรษณีย์ลงทะเบียน ให้บริษัทหรือเจ้าของหลักทรัพย์ส่งมอบหลักทรัพย์โดยทางไปรษณีย์ลงทะเบียนภายในสิบสี่วันนับแต่วันสิ้นสุดระยะเวลาตามข้อ 1ข้อ ๓ ในกรณีที่การส่งมอบหลักทรัพย์ไม่สามารถดําเนินการให้เป็นผลโดยใช้วิธีการตามข้อ 1 หรือข้อ 2 แล้วแต่กรณี ให้บริษัทหรือเจ้าของหลักทรัพย์เก็บรักษาหลักทรัพย์ดังกล่าว และแจ้งให้ผู้ซื้อหลักทรัพย์หรือผู้แทนมารับหลักทรัพย์ได้ที่บริษัทหรือเจ้าของหลักทรัพย์ โดยลงประกาศในหนังสือพิมพ์อย่างน้อยสามฉบับเป็นเวลาสามวันติดต่อกัน ทั้งนี้ ภายในสิบสี่วันนับแต่วันสิ้นสุดระยะเวลาตามข้อ 1 หรือข้อ 2 แล้วแต่กรณีข้อ ๔ ในกรณีที่บริษัทหรือเจ้าของหลักทรัพย์ประสบเหตุการณ์ใด ๆ อันเป็นเหตุให้ไม่อาจส่งมอบหลักทรัพย์ที่เสนอขายต่อประชาชนให้แก่ผู้ซื้อหลักทรัพย์ได้ภายในระยะเวลาที่ระบุไว้ในหนังสือชี้ชวน บริษัทหรือเจ้าของหลักทรัพย์ดังกล่าวอาจทําหนังสือขอผ่อนผันระยะเวลาการส่งมอบหลักทรัพย์ยื่นต่อสํานักงานก่อนจะครบกําหนดระยะเวลาส่งมอบหลักทรัพย์ที่ระบุไว้ในหนังสือชี้ชวนได้ และให้สํานักงานผ่อนผันระยะเวลาการส่งมอบหลักทรัพย์ได้ เมื่อปรากฏว่าเหตุการณ์ที่เกิดขึ้นนั้นมีลักษณะที่ทําให้บริษัทหรือเจ้าของหลักทรัพย์โดยปกติทั่วไปไม่สามารถส่งมอบหลักทรัพย์ได้ตามระยะเวลาที่กําหนดไว้ในหนังสือชี้ชวน และบริษัทหรือเจ้าของหลักทรัพย์ดังกล่าวต้องพิสูจน์ได้ว่าเหตุการณ์นั้นมิได้เกิดขึ้นจากความผิดหรือความบกพร่องของตนในกรณีที่การขอผ่อนผันตามวรรคหนึ่งเป็นการขอผ่อนผันสําหรับการส่งมอบใบหุ้น สํานักงานจะผ่อนผันระยะเวลาการส่งมอบใบหุ้นเกินกว่าระยะเวลาที่กําหนดไว้ในมาตรา 55 แห่งพระราชบัญญัติบริษัทมหาชนจํากัด พ.ศ. 2535 ไม่ได้ข้อ ๕ บริษัทหรือเจ้าของหลักทรัพย์ที่ได้รับผ่อนผันระยะเวลาการส่งมอบหลักทรัพย์ตามข้อ 4 ต้องดําเนินการดังต่อไปนี้ (1) แก้ไขข้อมูลเกี่ยวกับวันส่งมอบใบหลักทรัพย์ที่ได้รับผ่อนผันในแบบแสดงรายการข้อมูลการเสนอขายหลักทรัพย์และร่างหนังสือชี้ชวนที่สํานักงานให้เป็นปัจจุบัน(2) มีหนังสือแจ้งให้ผู้ซื้อหลักทรัพย์ที่ออกใหม่นั้นทราบภายในสามวันนับแต่วันที่ได้รับการผ่อนผันข้อ ๖ ให้บรรดาประกาศสํานักงานคณะกรรมการกํากับหลักทรัพย์และตลาดหลักทรัพย์ คําสั่ง และหนังสือเวียน ที่ออกหรือวางแนวปฏิบัติตามประกาศคณะกรรมการกํากับหลักทรัพย์และตลาดหลักทรัพย์ ที่ กจ. 8/2538 เรื่อง หลักเกณฑ์ เงื่อนไข และวิธีการในการส่งมอบหลักทรัพย์ให้แก่ผู้ซื้อหลักทรัพย์ ลงวันที่ 12 พฤษภาคม พ.ศ. 2538 ซึ่งใช้บังคับอยู่ในวันก่อนวันที่ประกาศนี้ใช้บังคับ ยังคงใช้บังคับได้ต่อไปเท่าที่ไม่ขัดหรือแย้งกับข้อกําหนดแห่งประกาศนี้ จนกว่าจะได้มีประกาศ คําสั่ง และหนังสือเวียน ที่ออกหรือวางแนวปฏิบัติตามประกาศนี้ใช้บังคับข้อ ๗ ในกรณีที่มีประกาศฉบับอื่นใดอ้างอิงประกาศคณะกรรมการกํากับหลักทรัพย์และตลาดหลักทรัพย์ ที่ กจ. 8/2538 เรื่อง หลักเกณฑ์ เงื่อนไข และวิธีการในการส่งมอบหลักทรัพย์ให้แก่ผู้ซื้อหลักทรัพย์ ลงวันที่ 12 พฤษภาคม พ.ศ. 2538 ให้การอ้างอิงดังกล่าวหมายถึงการอ้างอิงประกาศฉบับนี้ข้อ ๘ ประกาศนี้ให้ใช้บังคับตั้งแต่วันที่ 1 กันยายน พ.ศ. 2552 เป็นต้นไปผู้มีอํานาจลงนาม - ประกาศ ณ วันที่ 3 สิงหาคม พ.ศ. 2552 (นายวิจิตร สุพินิจ) ประธานกรรมการ คณะกรรมการกํากับหลักทรัพย์และตลาดหลักทรัพย์หมายเหตุ - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_เหตุผลในการออกประกาศฉบับนี้ คือ เนื่องจากพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 กําหนดให้การออกหลักเกณฑ์ เงื่อนไข และวิธีการในการส่งมอบหลักทรัพย์ให้แก่ผู้ซื้อหลักทรัพย์ เป็นอํานาจของคณะกรรมการกํากับตลาดทุน จึงเห็นควรออกประกาศเพื่อทดแทนประกาศคณะกรรมการกํากับหลักทรัพย์และตลาดหลักทรัพย์ ที่ กจ. 8/2538 เรื่อง หลักเกณฑ์ เงื่อนไข และวิธีการในการส่งมอบหลักทรัพย์ให้แก่ผู้ซื้อหลักทรัพย์ ลงวันที่ 12 พฤษภาคม พ.ศ. 2538 จึงจําเป็นต้องออกประกาศนี้